PRIJEDLOG



**VLADA REPUBLIKE HRVATSKE**

**Savjet za razvoj civilnoga društva**

|  |
| --- |
| **IZVJEŠĆE O RADU**  **SAVJETA ZA RAZVOJ CIVILNOGA DRUŠTVA**  **U 2020. GODINI** |



**Zagreb, ožujak 2021.**

**SADRŽAJ**

[**1. UVODNE NAPOMENE** 2](#_Toc66972830)

[**2. SVRHA, ZADAĆE, ULOGA I SASTAV SAVJETA** 2](#_Toc66972831)

[2.1. Svrha i zadaće Savjeta 2](#_Toc66972832)

[2.2. Uloga Savjeta 3](#_Toc66972833)

[2.3. Sastav Savjeta za razvoj civilnoga društva tijekom 2020. godine 4](#_Toc66972834)

[**3.** **PREGLED AKTIVNOSTI SAVJETA U 2020. GODINI** 8](#_Toc66972835)

[3.1. Ključna postignuća Savjeta u 2020. godini 8](#_Toc66972836)

[3.2. Sjednice Savjeta 8](#_Toc66972837)

[3.2.1. Sedamnaesta sjednica šestog saziva Savjeta 8](#_Toc66972838)

[3.2.2. Osamnaesta sjednica šestog saziva Savjeta 9](#_Toc66972839)

[3.2.3. Prva (konstituirajuća) sjednica sedmog saziva Savjeta 11](#_Toc66972840)

[3.2.4. Druga sjednica sedmog saziva Savjeta 11](#_Toc66972841)

[3.2.5. Treća (izvanredna) sjednica sedmog saziva Savjeta 12](#_Toc66972842)

[**4. RADNE SKUPINE SAVJETA** 12](#_Toc66972843)

[**5. PLANIRANE AKTIVNOSTI SAVJETA U 2021. GODINI** 13](#_Toc66972844)

# **1. UVODNE NAPOMENE**

Savjet za razvoj civilnoga društva osnovan je Odlukom Vlade Republike Hrvatske 2002. godine (NN 26/02). Tijekom 2020. godine Savjet je djelovao u šestom, odnosno sedmom sazivu kojeg je imenovala Vlada Republike Hrvatske na 229. sjednici održanoj 7. svibnja 2020.

Savjet ima 37 članova i zamjenika članova, i to: 17 predstavnika tijela javne vlasti – nadležnih tijela državne uprave, ureda Vlade i Nacionalne zaklade za razvoj civilnoga društva, 14 predstavnika udruga i drugih organizacija civilnoga društva iz različitih područja djelovanja, 3 predstavnika civilnoga društva iz reda zaklada, sindikata i udruga poslodavaca te tri predstavnika nacionalnih udruga jedinica lokalne i područne (regionalne) samouprave. Savjet ima predsjednika i zamjenika predsjednika. Predsjednika Savjeta svi članovi Savjeta biraju iz reda predstavnika udruga i drugih organizacija civilnoga društva. Zamjenika predsjednika Savjeta svi članovi Savjeta biraju iz reda predstavnika tijela državne uprave i ureda Vlade. Predsjednik, zamjenik predsjednika, članovi Savjeta i njihovi zamjenici imenuju se na tri godine i mogu biti ponovno imenovani.

Stručne, administrativne, financijske i tehničke poslove u pripremanju i sazivanju sjednica Savjeta obavlja Ured za udruge Vlade Republike Hrvatske. Ured za udruge prikuplja informacije i priprema materijale potrebne za raspravu na sjednicama Savjeta, te ostalu dokumentaciju nužnu za ispunjavanje zadaća Savjeta, kao i za provođenje zaključaka i preporuka Savjeta.

Prema Poslovniku Savjeta za razvoj civilnoga društva, članovima Savjeta koji žive izvan Zagreba, Ured za udruge izvršio je isplatu troškova prijevoza u visini troškova putovanja autobusom, vlakom ili zrakoplovom (u ekonomskoj klasi), kao i pripadajući iznos dnevnice za sva putovanja u vezi rada Savjeta, a po Odluci Savjeta. Za rad Savjeta u 2020. godini utrošeno je 7.805,37 kuna.

Odlukom o osnivanju Savjeta za razvoj civilnoga društva definirano je da Savjet jednom godišnje podnosi Vladi Republike Hrvatske *Izvješće* o svome radu. *Izvješće o radu Savjeta za razvoj civilnoga društva u 2020. godini* sastoji se od pregleda svrhe, zadaće i uloge Savjeta, pregleda ključnih aktivnosti u 2020. godini te planiranih aktivnosti u 2021. godini.

# **2. SVRHA, ZADAĆE, ULOGA I SASTAV SAVJETA**

## 2.1. Svrha i zadaće Savjeta

Savjet za razvoj civilnoga društva je savjetodavno tijelo Vlade Republike Hrvatske, koje radi na razvoju suradnje Vlade Republike Hrvatske s udrugama i drugim organizacijama civilnoga društva na provođenju akata strateškog planiranja za stvaranje poticajnog okruženja za razvoj civilnoga društva, akata strateškog planiranja Vlade i ostalih akata strateškog planiranja, na razvoju filantropije, socijalnog kapitala i međusektorske suradnje u Republici Hrvatskoj.

Zadaće Savjeta su:

* sudjelovanje u kontinuiranom praćenju i analizi javne politike koja se odnosi i/ili utječe na razvoj civilnoga društva u Republici Hrvatskoj i međusektorsku suradnju;
* sudjelovanje u davanju mišljenja Vladi Republike Hrvatske o nacrtima propisa kojima se utječe na razvoj civilnoga društva u Republici Hrvatskoj te u organizaciji primjerenog načina uključivanja i sudjelovanja organizacija civilnoga društva u rasprave o propisima, strategijama i programima koji na razini Republike Hrvatske, ali i na europskoj razini utječu na razvoj i djelovanje civilnoga društva, te na suradnju s javnim i privatnim sektorom;
* suradnja u planiranju prioriteta nacionalnih programa dodjele financijskih potpora projektima i programima organizacija civilnoga društva iz sredstava državnog proračuna, te analiza godišnjih izvješća ministarstava i ureda Vlade Republike Hrvatske o financiranim projektima i programima organizacija civilnoga društva;
* sudjelovanje u programiranju i utvrđivanju prioriteta za korištenje fondova Europske unije koji su otvoreni za Republiku Hrvatsku, na temelju učinkovitog sustava savjetovanja s organizacijama civilnoga društva;
* izvršavanje zadaća kojima se ostvaruje osnovna svrha djelovanja Savjeta, a obuhvaćeni su ciljevima Nacionalne strategije stvaranja poticajnog okruženja za razvoj civilnoga društva;
* suradnja s hrvatskim predstavnicima civilnoga društva u Europskom gospodarskom i socijalnom odboru u formuliranju stajališta civilnoga društva na razini Europske unije;
* kandidiranje i izbor predstavnika organizacija civilnoga društva u povjerenstva, savjetodavna ili radna tijela na zahtjev tijela državne uprave, ureda Vlade i drugih tijela javne vlasti.

U provedbi svojih zadaća Savjet može osnivati stalne i povremene radne skupine.

## 2.2. Uloga Savjeta

Uloga Savjeta je pratiti i aktivno sudjelovati pri donošenju zakona, drugih propisa i akata, a svakako pri donošenju normativnih akata od izravnog interesa za rad organizacija civilnoga društva.

Djelovanje Savjeta temeljilo se na Odluci o osnivanju Savjeta za razvoj civilnog društva (NN 26/02, 111/03, 34/04, 11/07 i 140/09) te Odlukama o izmjenama Odluke o osnivanju Savjeta za razvoj civilnog društva (NN 42/12, 61/14 i 62/17), a Savjet svoj rad uređuje Poslovnikom.

Uloga Savjeta posebno je važna u izradi i praćenju provedbe akata strateškog planiranja za stvaranje poticajnog okruženja za razvoj civilnoga društva, kao i u provedbi pojedinih mjera i aktivnosti kojih je Savjet (su)nositelj.

Savjet tako ima bitnu ulogu u izradi novog Nacionalnog plana stvaranja poticajnog okruženja za razvoj civilnoga društva od 2021. do 2027. i Nacrta Programa provedbe Nacionalnog plana za prvo trogodišnje razdoblje. Tijekom 2020. Savjet je redovito raspravljao o ovoj temi na sjednicama.

U 2020. važna je uloga Savjeta u kontinuiranom praćenju provedbe Operativnog programa „Učinkoviti ljudski potencijali 2014. – 2020.“ u sklopu Europskog socijalnog fonda (ESF). Savjet je pratio provedbu Operativnog programa, te su na sjednice pozivani predstavnici Ministarstva rada i mirovinskoga sustava, Upravljačkog tijela za Europski socijalni fond, kako bi članovima Savjeta prezentirali novosti vezane uz ESF, kao i planirane aktivnosti vezane uz objavu natječaja te pojasnili kašnjenja određenih poziva. Dodatno je istaknuta uloga Savjeta u procesu programiranja višegodišnjeg proračunskog okvira (VFO) za razdoblje 2021. – 2027. te programiranja Europskog socijalnog fonda (ESF+) za naredno razdoblje.

S obzirom na izmjene djelokruga pojedinih tijela javne vlasti koja su zastupljena u Savjetu za razvoj civilnoga društva, 2020. godine pristupilo se izmjeni Odluke o osnivanju Savjeta za razvoj civilnoga društva čije se donošenje očekuje početkom 2021. godine.

Posredovanje u izboru predstavnika organizacija civilnoga društva u savjetodavna/radna tijela na zahtjev različitih državnih tijela i u 2020. godini je bila jedna od aktivnosti Savjeta, a s ciljem osiguranja transparentne i demokratske procedure odabira. No, konstituiranjem nove Vlade u srpnju 2020. nije bilo moguće provoditi imenovanja u drugoj polovici 2020., sve dok se ne imenuju novi članovi Savjeta iz tijela javne vlasti, čiji postupak imenovanja je do kraja 2020. bio u tijeku. U 2020. posredstvom Savjeta proveden je izbor sedam predstavnika organizacija civilnoga društva u pet savjetodavnih/radnih tijela na zahtjev državnih tijela. Popis predstavnika organizacija civilnoga društva koje je Savjet predložio za imenovanje u savjetodavna tijela Vlade Republike Hrvatske, tijela državne uprave, ureda Vlade i drugih javnih institucija priložen je ovom *Izvješću*.

Osim navedenih imenovanja, u 2021. godini očekuje se provođenje glasanja za dodatne radne skupine za koje su objavljeni javni pozivi za kandidiranje predstavnika organizacija civilnoga društva u 2020. godini, a nakon imenovanja predstavnika tijela javne vlasti u Savjet.

Europski gospodarski i socijalni odbor (EGSO) osigurava institucionalni forum organiziranog civilnoga društva za zastupanje, informiranje, izražavanje i dijalog. Hrvatska ima devet članova u Europskom gospodarskom i socijalnom odboru, tri člana iz svake grupe (poslodavci, sindikati i ostale organizacije civilnoga društva). Posredstvom Savjeta za razvoj civilnoga društva, proveden je postupak za odabir članova Europskog gospodarskog i socijalnog odbora – predstavnika udruga iz Republike Hrvatske. Vlada Republike Hrvatske je na 243. sjednici održanoj 4. lipnja 2020. imenovala članove EGSO-a iz Republike Hrvatske za novo mandatno razdoblje od 2020. do 2025. godine.

Sukladno Javnom pozivu provedenom u svibnju 2020. te proceduri izbora putem Savjeta za razvoj civilnoga društva u lipnju 2020., za predstavnike organizacija civilnoga društva imenovani su Danko Relić, Svjetlana Marijon i Lidija Pavić – Rogošić. Pored toga što je predsjednik Savjeta imenovan za predstavnika u EGSO-u i ostale dvije predstavnice organizacija civilnoga društva redovito se pozivaju na sjednice Savjeta za razvoj civilnoga društva.

## 2.3. Sastav Savjeta za razvoj civilnoga društva tijekom 2020. godine

Vlada Republike Hrvatske na 229. sjednici održanoj 7. svibnja 2020. imenovala je članove Savjeta za razvoj civilnoga društva u sedmom sazivu.

Tome je prethodio postupak izbora članova Savjeta za razvoj civilnoga društva iz reda udruga u 7. sazivu Savjeta za razvoj civilnoga društva, koji je započeo objavom Javnog poziva za isticanje kandidata za predstavnike udruga i drugih organizacija civilnoga društva i njihove zamjenike u sedmom sazivu Savjeta za razvoj civilnoga društva. Javni poziv bio je otvoren od 26. studenoga 2019. do 15. siječnja 2020. Temeljem Javnog poziva na glasovanje za kandidate za članove i zamjenike članova Savjeta za razvoj civilnoga društva iz reda udruga za razdoblje 2020. – 2023., objavljenog 10. veljače 2020. na mrežnim stranicama Ureda za udruge, glasati se moglo zaključno do 25. veljače 2020. Prema broju dobivenih glasova u 14 područja djelovanja organizacija civilnoga društva, Vladi Republike Hrvatske za imenovanje za članove i zamjenike članova Savjeta za razvoj civilnoga društva predloženi su kandidati koji su u pojedinom području dobili najveći broj glasova.

Nakon što je Hrvatski sabor potvrdio povjerenje novoj Vladi RH koju predvodi predsjednik Vlade Andrej Plenković u srpnju 2020. te sukladno Zakonu o ustrojstvu i djelokrugu tijela državne uprave (NN 85/20), Ured za udruge krenuo je s postupkom usklađivanja naziva tijela državne uprave zastupljenih u Savjetu za razvoj civilnoga društva. Na temelju točke IX. Odluke o osnivanju Savjeta za razvoj civilnoga društva (Narodne novine, br. 14/21) bilo je potrebno imenovati nove članove i zamjenike članova Savjeta iz tijela javne vlasti, a postupak imenovanja je u tijeku.

*Tablica 1.: Sastav Savjeta za razvoj civilnoga društva u VI. sazivu (do 7. svibnja 2020.)*

|  |  |  |
| --- | --- | --- |
| PODRUČJE DJELOVANJA/ TDU | ČLAN | ZAMJENIK |
| 1. Ministarstvo znanosti i obrazovanja | Marko Košiček | Ivana Pilko Čunić |
| 2. Ministarstvo za demografiju, obitelj, mlade i socijalnu politiku | Nina Krznarić Uroda | Gordana Radonić |
| 3. Ministarstvo zdravstva | Sanjica Kiš | Vedran Soldo |
| 4. Ministarstvo kulture | Dinko Klarić | Stipe Buljan |
| 5. Ministarstvo hrvatskih branitelja | Nevenka Benić | Gorana Marić |
| 6. Ministarstvo financija | Hajdica Filipčić | Katarina Nesterović |
| 7. Ministarstvo zaštite okoliša i energetike | Davor Golenja | Ida Partl |
| 8. Ministarstvo vanjskih i europskih poslova | Romana Kuzmanić Oluić | Tamara Krupski |
| 9. Ministarstvo uprave | Mladen Nakić | Kristina Bosnić |
| 10. Ministarstvo rada i mirovinskoga sustava | Dragan Jelić | Vicko Mardešić |
| 11. Ministarstvo regionalnoga razvoja i fondova Europske unije | Nikolina Klaić | Mato Pešut |
| 12. Ministarstvo turizma | Olivera Šarić | Ozren Pavlović Bolf |
| 13. Središnji državni ured za šport | Martina Jeričević | Darko Vučić |
| 14. Ured predsjednika Vlade Republike Hrvatske | Ivana Penić | Ana Balaband |
| 15. Ured za ljudska prava i prava nacionalnih manjina | Ines Loknar-Mijatović | Aleksa Đokić |
| 16. Ured za udruge | Helena Beus | Vesna Lendić Kasalo |
| 17. Nacionalna zaklada za razvoj civilnoga društva | Cvjetana Plavša-Matić | Luka Bogdan |
| PODRUČJE DJELOVANJA/ OCD | **ČLAN** | **ZAMJENIK** |
| 1. Demokratizacija, vladavina prava te  razvoj obrazovanja | Eli Pijaca Plavšić | Martina Horvat |
| 2. Djelovanje mladih | Monika Pažur | Darko Čop |
| 3. Djelovanje udruga proizašlih iz Domovinskog rata[[1]](#footnote-1) |  | Dražen Šantić |
| 4. Kultura | Miljenka Buljević | Tomislav Domes |
| 5. Skrb o djeci | Boris Vujnović | Matea Čondić |
| 6. Skrb o osobama s invaliditetom | Mira Anić | Andreja Veljača |
| 7. Socijalna skrb | Vesna Krivošić | Maja Antonić |
| 8. Sport | Janja Ricov | Suzana Šop |
| 9. Tehnička kultura | Krešimir Čanić | Mladen Plazibat |
| 10. Zaštita i promicanje ljudskih prava | Emina Bužinkić | Ivan Novosel |
| 11. Zaštita okoliša i održivi razvoj | Željka Leljak Gracin | Iris Beneš |
| 12. Zaštita zdravlja i unaprjeđenje kvalitete življenja | Biserka Stojić | Suzana Fehlen |
| 13. Zaštita potrošača | Sanja Keretić | Tanja Popović Filipović |
| 14. Turizam | Mihaela Turniški | Ivana Rušin Gligorić |
| 1. Zaklade | Ines Vrban | Jelena - Gordana Zloić |
| 2. Sindikati | Marija Hanževački | Darko Šeperić |
| 3. Udruge poslodavaca | Marija Šutina | Iva Nappholz |
| 1. Hrvatska zajednica županija | Danijela Hećimović | Jasna Abramović |
| 2. Udruga gradova u RH | Nives Kopajtich Škrlec | Marko Ercegović |
| 3. Udruga općina u RH | Marko Kos | Valentina Mucak |

*Tablica 2.: Sastav Savjeta za razvoj civilnoga društva u VII. sazivu (od 7. svibnja 2020.)*

|  |  |  |
| --- | --- | --- |
| PODRUČJE DJELOVANJA/ TDU[[2]](#footnote-2) | ČLAN | ZAMJENIK |
| 1. Ministarstvo znanosti i obrazovanja | Marko Košiček | Marijana Gojčeta |
| 2. Ministarstvo za demografiju, obitelj, mlade i socijalnu politiku | Margareta Mađerić | Nina Krznarić Uroda |
| 3. Ministarstvo zdravstva | Tomislav Dulibić | Antonija Margeta |
| 4. Ministarstvo kulture | Krešimir Partl | Krešimir Račić |
| 5. Ministarstvo hrvatskih branitelja | Nevenka Benić | Mirela Buterin |
| 6. Ministarstvo financija | Martina Štefković | Hajdica Filipčić |
| 7. Ministarstvo zaštite okoliša i energetike | Mario Šiljeg | Sanja Genzić Jurišević |
| 8. Ministarstvo vanjskih i europskih poslova | Nikolina Brnjac | Romana Kuzmanić Oluić |
| 9. Ministarstvo uprave | Katica Prpić | Olga Plazibat |
| 10. Ministarstvo rada i mirovinskoga sustava | Dragan Jelić | Vicko Mardešić |
| 11. Ministarstvo regionalnoga razvoja i fondova Europske unije | Nikolina Klaić | Ivan Bota |
| 12. Ministarstvo turizma | Frano Matušić | Natalija Havidić |
| 13. Središnji državni ured za šport | Tomislav Družak | Petra Anđelović |
| 14. Ured predsjednika Vlade Republike Hrvatske | Sonja Žerjav | Ivana Penić |
| 15. Ured za ljudska prava i prava nacionalnih manjina | Alen Tahiri | Ines Loknar-Mijatović |
| 16. Ured za udruge | Helena Beus | Vesna Lendić Kasalo |
| 17. Nacionalna zaklada za razvoj civilnoga društva | Cvjetana Plavša-Matić | Luka Bogdan |
| PODRUČJE DJELOVANJA/ OCD | **ČLAN** | **ZAMJENIK** |
| 1. Demokratizacija, vladavina prava te  razvoj obrazovanja | Blaženka Sečkar | Marina Vojković |
| 2. Djelovanje mladih | Sven Janovski | Goran Jelenić |
| 3. Djelovanje udruga proizašlih iz Domovinskog rata | Josip Lucić | Zvonko Sesar |
| 4. Kultura | Domagoj Šavor | Miljenka Buljević |
| 5. Skrb o djeci | Branka Mrzić Jagatić | Boris Vujnović |
| 6. Skrb o osobama s invaliditetom | Nikola Tadić | Kristina Peruničić |
| 7. Socijalna skrb | Štefica Karačić | Gordana Daniel |
| 8. Sport | Suzana Šop | Marijo Možnik |
| 9. Tehnička kultura | Hrvoje Nekić | Željko Krnjajić |
| 10. Zaštita i promicanje ljudskih prava | Ivan Novosel | Sara Lalić |
| 11. Zaštita okoliša i održivi razvoj | Željka Leljak Gracin | Iris Beneš |
| 12. Zaštita zdravlja i unaprjeđenje kvalitete življenja | Danko Relić | Ina Kermc |
| 13. Zaštita potrošača | Sanja Keretić | Tanja Popović Filipović |
| 14. Turizam | Mihaela Turniški | Ivana Rušin Gligorić |
| 1. Zaklade | Renata Gubić | Branka Kaselj |
| 2. Sindikati | Marija Hanževački | Darko Šeperić |
| 3. Udruge poslodavaca | Marija Šutina | Iva Nappholz |
| 1. Hrvatska zajednica županija | Danijela Hećimović | Jasna Abramović |
| 2. Udruga gradova u RH | Nives Kopajtich Škrlec | Ante Galić |
| 3. Udruga općina u RH | Mladen Puškarić | Valentina Mucak |

# **3. PREGLED AKTIVNOSTI SAVJETA U 2020. GODINI**

## 3.1. Ključna postignuća Savjeta u 2020. godini

Važno je istaknuti da je Savjet tijekom 2020., kao i sva ostala tijela, bio suočen s specifičnim djelovanjem uslijed proglašene pandemije bolesti COVID-19 uzrokovane virusom SARS-CoV-2. U drugoj polovici 2020. godine je stoga održavanje sjednica Savjeta u potpunosti bilo u virtualnom prostoru. Usprkos tome, Savjet je kontinuirano djelovao na provedbi svojih zadaća putem sjednica i kroz djelovanje i komunikaciju između sjednica.

Ključne teme koje su se raspravljale na sjednicama Savjeta u 2020. bile su:

* utjecaj pandemije COVID-19 na rad organizacija civilnog društva;
* izrada i usvajanje Nacionalnog plana stvaranja poticajnog okruženja za razvoj civilnoga društva od 2020. do 2026.[[3]](#footnote-3) i Nacrta Programa provedbe Nacionalnog plana za prvo trogodišnje razdoblje;
* aktivno praćenje provedbe Europskog socijalnog fonda u pogledu raspodjele sredstava dostupnih organizacijama civilnoga društva;
* financiranje i programiranje programa civilnoga društva u narednoj financijskoj perspektivi Europske unije;
* izbor predstavnika organizacija civilnog društva u Europski gospodarski i socijalni odbor.

## 

## 3.2. Sjednice Savjeta

U 2020. održano je pet sjednica Savjeta za razvoj civilnoga društva, od toga su dvije sjednice održane u *online* formatu.

3.2.1. Sedamnaesta sjednica šestog saziva Savjeta

Sedamnaesta sjednica Savjeta održana je 6. veljače 2020. u dvorani Ureda za udruge Vlade Republike Hrvatske.

Na sjednici je raspravljano o problematici potpora male vrijednosti, odnosno razlikama u tumačenjima i primjeni pravila o potporama male vrijednosti (*de minimis* pravila) u sklopu poziva na dodjelu bespovratnih sredstava iz Europskog socijalnog fonda (ESF) namijenjenih organizacijama civilnoga društva. Budući da se o ovoj temi raspravljalo i na sjednicama Savjeta održanim u 2019. godini, Savjet je zaključio da podržava organizaciju okruglog stola na ovu temu i daje prijedlog novom sazivu Savjeta da održi tematsku sjednicu na temu potpora male vrijednosti i organizacija civilnoga društva.

Članove Savjeta informiralo se o tijeku rada na Nacrtu Nacionalnog plana stvaranja poticajnog okruženja za razvoj civilnoga društva od 2020. do 2026. i Nacrtu Programa provedbe Nacionalnog plana za prvo trogodišnje razdoblje, nakon održane tematske sjednice Savjeta u studenom 2019.

Također, članove Savjeta detaljno se informiralo o završetku javnog poziva za isticanje kandidata za novi saziv Savjeta te daljnji koraci u procesu izbora novog, sedmog saziva Savjeta.

Zaključeno je i da će Savjet informirati Vladu Republike Hrvatske o potrebi jačanja kapaciteta tijela državne uprave za pripremu i provedbu natječaja usmjerenih organizacijama civilnoga društva.

Članove Savjeta informiralo se i o aktualnom izboru članova Europskog gospodarskog i socijalnog odbora iz Grupe III (organizacije civilnoga društva). Naime, u rujnu 2020. ističe mandat sadašnjim članovima EGSO-a i do 1. lipnja 2020. je Vlada Republike Hrvatske treba predložiti nove članove. Istaknuto je da će se proces provesti u suradnji s Uredom za udruge. Ured za udruge, u suradnji s Europskim gospodarskim i socijalnim odborom te Savjetom za razvoj civilnoga društva, planirao je organizirati konferenciju „Civilno društvo kao stup europskih vrijednosti“. Održavanje Konferencije planirano je za 24. i 25. ožujka 2020. u Rijeci, uz planiran dolazak 200 sudionika, predstavnika EGSO-a iz država članica EU, članova Savjeta za razvoj civilnoga društva, predstavnika kontakt točaka Europe za građane, ali i ostalih organizacija civilnoga društva i tijela državne uprave zainteresiranih za temu.

3.2.2. Osamnaesta sjednica šestog saziva Savjeta

Osamnaesta sjednica održana je 13. ožujka 2020. u dvorani Centrum hotela Dubrovnik u Zagrebu zbog osiguravanja odgovarajućih mjera zaštite od širenja virusa.

Na sjednici su raspravljene novosti vezane uz izradu i donošenje Nacionalnog plana stvaranja poticajnog okruženja za razvoj civilnoga društva te se osvrnulo na upravljanje Operativnim programom „Učinkoviti ljudski potencijali“ i provedbom projekata Europskog socijalnog fonda namijenjenih civilnom društvu.

Na početku 2020. godine cijeli svijet, pa tako i Hrvatska, suočila se s epidemijom koronavirusa. Na sjednici Savjeta zaključeno je da Ured za udruge kao koordinacijsko tijelo za civilno društvo koordinira upute tijelima državne uprave prema organizacijama civilnog društva u pogledu njihova djelovanja tijekom epidemije.

Članovi Savjeta dobili su informaciju da se planirana konferencija „Civilno društvo kao stup europskih vrijednosti“ odgađa zbog preporuka Stožera civilne zaštite Republike Hrvatske vezano za suzbijanje širenja korona virusa te visoku rizičnost same konferencije zbog brojnih sudionika iz cijele Europe.

Budući da je osamnaesta sjednica Savjeta bila zadnja sjednica šestog saziva Savjeta, koordinatori radnih skupina, Ured za udruge i naposljetku, predsjednica Savjeta, Emina Bužinkić, osvrnula se na trogodišnji rad Savjeta za razvoj civilnoga društva, s naglaskom na preporuke za novi saziv Savjeta kao što je osiguravanje konzultativne i suradničke platforme, donošenje nacionalnog strateškog dokumenta za stvaranje poticajnog okruženja za razvoj civilnoga društva kao i procese vezane za osiguranje financijske stabilnosti organizacija civilnoga društva te osiguravanje javnosti rada Savjeta , uspostavljanje dogovora i stabilne suradnje između civilnoga društva i tijela državne uprave.

3.2.3. Prva (konstituirajuća) sjednica sedmog saziva Savjeta

Sedmi saziv Savjeta za razvoj civilnoga društva održao je 1. (konstituirajuću) sjednicu 20. svibnja 2020. u Nacionalnoj i sveučilišnoj knjižnici.

Nakon rasprave o Poslovniku, usvojen je novi Poslovnik Savjeta za razvoj civilnoga društva te su izabrani predsjednik i zamjenica predsjednika Savjeta.

Za predsjednika Savjeta kandidirali su se gospodin Danko Relić, predstavnik udruga iz područja zaštite zdravlja i unaprjeđenja kvalitete življenja te gospodin Nikola Tadić, iz područja skrbi o osobama s invaliditetom. Nakon predstavljanja kandidata, za predsjednika Savjeta izabran je gospodin Danko Relić. Za zamjenicu predsjednika Savjeta kao jedina predložena kandidatkinja izabrana je gospođa Nikolina Klaić, predstavnica Ministarstva regionalnog razvoja i fondova Europske unije.

Također, najavljeno je kako će se izbor triju predstavnika organizacija civilnoga društva u Europski gospodarski i socijalni odbor (EGSO) provesti naknadno, poštujući rok do kojeg Vlada Republike Hrvatske treba imenovati hrvatske predstavnike u EGSO.

3.2.4. Druga sjednica sedmog saziva Savjeta

Druga sjednica sedmog saziva Savjeta zbog nepovoljne epidemiološke situacije održana je *online* 23. listopada 2020. Sjednica je snimana i omogućen je prijenos uživo putem YouTube kanala Ureda za udruge.

Sjednicu se započelo aktualnom raspravom o utjecaju pandemije koronavirusa COVID-19 na rad organizacija civilnog društva. S obzirom na velik broj upita udruga i drugih organizacija civilnoga društva vezano za ublažavanje potencijalnih poremećaja i problema u djelovanju organizacija civilnoga društva u kontekstu aktualne pandemije koronavirusa COVID-19 te posljedica potresa u Zagrebu, Ured za udruge proveo je procjenu potreba organizacija civilnoga društva za mjerama koje je potrebno poduzeti za očuvanje radnih mjesta, odnosno održivosti djelovanja sukladno specifičnostima djelovanja organizacija civilnoga društva. Rezultati upitnika bili su, između ostalog, i podloga Uredu za udruge za programiranje posebnog ESF natječaja "Jačanje kapaciteta OCD-a za odgovaranje na potrebe lokalne zajednice”.

Sukladno raspravi i prijedlozima članova Savjeta, zaključeno je da se organizira sastanak s Hrvatskim zavodom za javno zdravstvo gdje bi se tražilo donošenje jasnih i egzaktnih preporuka za rad organizacija civilnoga društva u uvjetima pandemije po područjima djelovanja.

Na sjednici je predstavljen budući višegodišnji financijski okvir za razdoblje 2021. – 2027. te izvanredne mjere oporavka namijenjene borbi s učincima COVID 19 krize (Nacionalni plan oporavka i otpornosti) u okviru instrumenta EU, s naglaskom na mogućnosti financiranja aktivnosti civilnoga društva iz ovih fondova.

Zaključeno da se o ovoj temi nastave razgovori te da se organizira sastanak predstavnika institucionalnog okvira za podršku razvoja civilnoga društva (Ured za udruge, Savjet za razvoj civilnoga društva i Nacionalna zaklada za razvoj civilnoga društva) s predstavnicima resornih institucija vezano za ovu temu te da se izvijesti članove Savjeta o stanju ovog procesa.

Što se tiče tijeka procesa programiranja za razdoblje 2021. – 2027., Hrvatska je započela s aktivnostima vezanim za izradu programskih dokumenata odnosno procesa programiranja te se pristupilo pripremi institucionalnog okvira za njihovu pripremu. Osnovat će se i radne skupine koje će biti sastavljene u skladu s načelom partnerstva te će uključivati predstavnike javnih tijela, gospodarske i socijalne partnere, civilno društvo, i naposljetku javnosti kroz javne rasprave.

Članovi Savjeta informirani su također o statusu programiranja Europskog socijalnog fonda za razdoblje 2021. do 2027. Bitno je naglasiti da će OCD-i sudjelovati u programiranju Operativnog programa za ESF+ kroz rad Radne skupine, ali i da će financiranje civilnoga društva sada biti horizontalna tema i neće biti izdvojeno kao poseban, specifični cilj.

Dodatno su predočene informacije o programu Unije „Građanstvo, ravnopravnost, prava i vrijednosti“ te ulozi Ureda za udruge u njegovom programiranju.

3.2.5. Treća (izvanredna) sjednica sedmog saziva Savjeta

Treća (izvanredna) sjednica Savjeta održana je 16. prosinca 2020. te se i ovaj put održala *online* zbog epidemiološke situacije. Sjednica je snimana i omogućen je prijenos uživo putem YouTube kanala Ureda za udruge.

Zbog hitnosti i rokova vezanih za usvajanje Uredbe o kriterijima za utvrđivanje korisnika i načinu raspodjele dijela prihoda od igara na sreću za 2021. godinu (u daljnjem tekstu: Uredba), sazvana je izvanredna sjednica Savjeta kako bi Savjet raspravio Prijedlog Uredbe te dao svoje mišljenje na istu. S obzirom da se radilo o izvanrednoj sjednici, nisu bile predviđene druge točke dnevnog reda.

Usuglašeno je da je cilj da se osigura adekvatno financiranje svim udrugama i svim područjima. Istaknuo je da će se na svaki komentar koji će biti na javnom savjetovanju adekvatno odgovoriti. Najavljeno je da će se uskoro objaviti tzv. „COVID“ poziv ("Jačanje kapaciteta OCD-a za odgovaranje na potrebe lokalne zajednice”).

# **4. RADNE SKUPINE SAVJETA**

Prema Poslovniku Savjeta, u cilju pripreme i obrade pojedinih tema za raspravu o nekom pitanju na sjednici ili za praćenje nekog područja, Savjet može osnovati svoje stalne ili povremene radne skupine. Radne skupine osnivaju se Odlukom Savjeta, a u radu radnih skupina Savjeta mogu sudjelovati i osobe koje nisu članovi Savjeta. Savjet osniva stalne radne skupine s godišnjim ciljevima i zadaćama te povremene radne skupine s kratkoročnim zadacima. Saziv radnih skupina temelji se na dobrovoljnim prijavama članova Savjeta. Članovi stalnih radnih skupina među sobom odabiru koordinatora kojeg Savjet potvrđuje na svojoj prvoj sjednici nakon osnutka radne skupine. Savjet odabire i imenuje koordinatora povremene radne skupine prilikom osnutka te radne skupine. Koordinatori radnih skupina Savjeta imaju pravo nastupati u ime Savjeta pred tijelima državne uprave, organizacijama civilnoga društva i drugim organizacijama u pitanjima ili području iz nadležnosti radnog tijela, uz prethodno informiranje predsjednika Savjeta.

Na posljednjoj sjednici Savjeta za razvoj civilnoga društva u šestom sazivu, održanoj 13. ožujka 2020., koordinatori radnih skupina Savjeta osvrnuli se sa na rad radnih skupina u šestom sazivu Savjeta.

Koordinatorica radne skupine za financije, normativni i institucionalni okvir navela je da je postupak donošenja Uredbe o kriterijima za utvrđivanje korisnika i načinu raspodjele dijela prihoda od igara na sreću bio ključna tema rada radne skupine. Cilj je bio otvoriti proces i učiniti ga participativnim.

Zamjenica koordinatorice radne skupine za praćenje provedbe Nacionalne strategije stvaranja poticajnog okruženja za razvoj civilnoga društva navela je da je ključni problem ove radne skupine bila činjenica da nacionalni strateški dokument nije donesen.

Radna skupina za vidljivost rada Savjeta istaknula je kako su od šestog saziva Savjeta sjednice snimane te su snimke javno dostupne na YouTube kanalu Ured za udruge.

Radna skupina za međunarodnu suradnju istaknula je suradnju u pripremi konferencije „Civilno društvo kao stup europskih vrijednosti“ koja je zbog širenja koronavirusa odgođena do daljnjega.

Zbog otežanog djelovanja uslijed pandemije uzrokovane koronavirusom, u 2020. godini nisu organizirani sastanci radnih skupina Savjeta.

# **5. PLANIRANE AKTIVNOSTI SAVJETA U 2021. GODINI**

Nakon imenovanja sedmog saziva Savjeta u 2020. godini, sukladno dosadašnjoj dobroj praksi u 2021. predviđeno je održavanje strateškog planiranja novog saziva Savjeta, kako bi novi saziv definirao prioritete te dinamiku i modalitete rada.

U fokusu rada Savjeta za razvoj civilnoga društva u 2021. svakako će biti Nacionalni plan stvaranja poticajnog okruženja za razvoj civilnoga društva, kao temeljni strateški dokument za razvoj civilnoga društva u Republici Hrvatskoj. Savjet će tijekom 2021. pratiti donošenje i provedbu Plana i Programa provedbe Nacionalnog plana za prvo trogodišnje razdoblje, kako na samim sjednicama, tako i putem radne skupine Savjeta za praćenje provedbe Nacionalnog plana.

Daljnje aktivno praćenje provedbe Europskog socijalnog fonda u pogledu raspodjele sredstava dostupnih organizacijama civilnoga društva te postupak planiranja financiranja i programiranja programa civilnoga društva u narednoj financijskoj perspektivi Europske unije bit će jedan od prioriteta rada Savjeta u 2021. godini.

1. Izabrani član Savjeta iz reda udruga proizašlih iz Domovinskog rata preminuo je u rujnu 2019. Na 14.sjednici Savjeta održanoj 30. rujna 2019., Savjet je potvrdio prijedlog kojim se, zbog skorog kraja mandata ovog saziva Savjeta, te obveze raspisivanja poziva za izbor članova Savjeta u 7. mandatu, ne pokreće postupak izbora novog člana Savjeta, već da do kraja mandata g. Šantić djeluje kao predstavnik udruga proizašlih iz Domovinskog rata, odnosno do izbora novog saziva Savjeta. [↑](#footnote-ref-1)
2. Sukladno Zakonu o ustrojstvu i djelokrugu tijela državne uprave (NN 85/20), ministarstva su: Ministarstvo vanjskih i europskih poslova, Ministarstvo unutarnjih poslova, Ministarstvo obrane, Ministarstvo financija, Ministarstvo gospodarstva i održivog razvoja, Ministarstvo pravosuđa i uprave, Ministarstvo znanosti i obrazovanja, Ministarstvo kulture i medija, Ministarstvo turizma i sporta, Ministarstvo regionalnoga razvoja i fondova Europske unije, Ministarstvo rada, mirovinskoga sustava, obitelji i socijalne politike, Ministarstvo poljoprivrede, Ministarstvo mora, prometa i infrastrukture, Ministarstvo prostornoga uređenja, graditeljstva i državne imovine, Ministarstvo hrvatskih branitelja i Ministarstvo zdravstva. Državne upravne organizacije jesu: Središnji državni ured za demografiju i mlade, Središnji državni ured za razvoj digitalnog društva, Središnji državni ured za središnju javnu nabavu, Središnji državni ured za obnovu i stambeno zbrinjavanje, Središnji državni ured za Hrvate izvan Republike Hrvatske, Hrvatska vatrogasna zajednica, Državni inspektorat, Državna geodetska uprava, Državni hidrometeorološki zavod, Državni zavod za intelektualno vlasništvo, Državni zavod za mjeriteljstvo i Državni zavod za statistiku. [↑](#footnote-ref-2)
3. Planirano razdoblje trajanja spomenutog strateškog dokumenta u međuvremenu je izmijenjeno na razdoblje od 2021. do 2027. godine. [↑](#footnote-ref-3)